  Виталий Пронин Культура удысын ужасьёс 25-тӥ мартэ удыс праздниксэс пусйизы. Та нуналэ Удмурт театрын устооссэ Правительстволэн «Данъян» («Признание») премиеныз пусйизы. "Мертчан" коллективШаерамы культура удысын 10 сюрс пала адями тырше. Соосты праздникенызы ӟечкылазы Правительстволэн Тӧроезлэн воштӥсез А. Строков, культурая министр В. Соловьёв, Кун Думаысь депутат В. Бузилов, Кун Кенешысь депутат Т. Ишматова. — Шаерамы ужало музейёс, библиотекаос, театръёс, культурая юртъёс. Оскисько, тӥляд тыршеменыды калыкмылэсь культуразэ эшшо но йылтыны пӧрмытомы, - шуиз А. Строков. Али культура удыслы нимысьтыз саклык висъяське шуыса пусйиз В. Соловьёв. Шумпотымон, туэ та удыслы 500 миллионлэсь ятыр манет вуиз. Тамында коньдон культуралы ноку висъямын ӧй на вал. Озьыен, клубъёс тупатӥськозы, культура удысын тыршисьёс ӟечгес интыын ужалозы. Калык творчествоез азинтэмзы понна пӧртэм номинациосын «Данъян» премиен пусъемын Глазовысь «Карусель» хореографияя нылпи студиысь балетмейстер Елена Ворончихина, Воткинскысь «Сударушка» калык хорен кивалтӥсь Галина Склярова, Вавож ёросысь искусствоосъя нылпи школаысь дышетӥсь Елена Вальд, Алнаш ёросысь Кибашлыослэн юртысьтызы усточи Надежда Рябчикова, Кез культурая юртысь «Мертчан» фольклор коллективен кивалтӥсь Елена Максимова. Кивалтӥсьёслэн дунъямзы огвакытэ бадӟым шумпотон но кыл кутон луиз Елена Максимова понна. — Премия сётъян ужрад дыръя, мукет пусъем адямиосын артэ сылыкум, аслым школаын дышетскись кадь потӥ, - вера Елена Борисовна. - Угось куд-огез коллективъёсынызы 30 ар пала кивалто ини, мон - 9. Но озьы ке но, дунъямзы мон но ансамбле понна бадӟым дан но, кыл кутон но. Озьыен, улэ лэзиськыны, гань-гань кариськыны уг яра, вылӥегес ӝутсконо, ӟечгес луоно. Сётэм премизэс мон, коллективысь кырӟасьёсылы уждун шуыса, сётъяй, соос юн шумпотӥзы. Ку ни выльысь концертъёсын гуртъёсы потомы, фестивальёсы пыриськомы шуыса юаллясько ни. «Мертчан» ансамбль трос сюлмаське Кез ёросын удмурт культураез утён, калык пӧлы вӧлмытон понна. Соин кырӟасьёс экспедициосы гуртъёсы потало, пересьёслэсь кырӟанъёссэс, веранъёссэс гожтыса кельто. Тодэм-кылэмзэс нылпиослы возьмато - удмурт кылэз дышетӥсь школаосы вуыло. Мыло-кыдо «мертчанъёсты» Удмуртилэн палэназ но тодо ни, соос отын удмурт культуралэсь чеберзэ - кырӟало-а, экто-а, сям-йылолэз улӟыто-а - куаш-куаш возьмато. Сергей Захаров Туспуктӥз Л. Жигалова  